./data/phi0914/phi00132/phi0914.phi00132.perseus-lat1.xml
Quinctius alter consul maturius, quam priores soliti erant consules, a       Brundisio cum tramisisset, Corcyram tenuit cum octo milibus peditum, equitibus       octingentis   ab Corcyra in  proxima Epiri quinqueremi traiecit et in castra Romana magnis itineribus       contendit   inde Villio dimisso paucos moratus       dies, dum se copiae ab Corcyra adsequerentur, consilium habuit, utrum recto       itinere per castra hostium vim facere conaretur,  an ne temptata quidem re tanti laboris ac periculi per Dassaretios potius       Lyncumque tuto circuitu Macedoniam intraret         vicissetque ea sententia, ni timuisset, ne, cum a mari longius recessisset,       emisso e manibus hoste, si, quod antea fecerat, solitudinibus silvisque se       tutari rex voluisset, sine ullo effectu aestas extraheretur   utcumque esset igitur, illo ipso tam iniquo loco adgredi       hostem placuit  sed magis fieri id placebat, quam, quomodo fieret, satis       expediebant;  diesque quadraginta sine ullo conatu sedentes       in conspectu hostium absumpserant  inde spes data Philippo est per Epirotarum       gentem temptandae pacis;  habitoque concilio delecti ad eam rem       agendam Pausanias praetor et  Alexander magister equitum consulem et regem, ubi in artissimas ripas       Aous cogitur amnis, in conloquium adduxerunt         summa postulatorum consulis erat: praesidia ex civitatibus rex deduceret; iis,       quorum agros urbesque populatus esset, redderet res, quae comparerent; ceterorum       aequo arbitrio aestimatio fieret   Philippus       aliam aliarum civitatium condicionem esse respondit: quas ipse cepisset, eas       liberaturum; quae sibi traditae a maioribus essent, earum hereditaria ac iusta       possessione non excessurum   si quas       quererentur belli clades eae civitates, cum quibus bellatum foret, arbitro quo       vellent populorum, cum quibus pax utrisque fuisset, se usurum   consul nihil ad id quidem arbitro aut iudice opus esse       dicere; cui enim non apparere ab eo, qui prior arma intulisset, iniuriam ortam,       nec Philippum ab ullis bello lacessitum priorem vim omnibus fecisse?  inde cum ageretur, quae civitates       liberandae essent, Thessalos primos omnium nominavit consul   ad id vero adeo accensus indignatione est rex, ut exclamaret:  'quid victo gravius imperares, T Quincti ?', atque ita se ex colloquio proripuit; et temperatum aegre est,       quin missilibus, quia dirempti medio amni fuerant, pugnam inter se consererent             postero die per excursiones ab stationibus       primo in planitie satis ad id patenti multa levia commissa proelia sunt;            deinde recipientibus se regiis in arta et       confragosa loca aviditate accensi certaminis eo quoque Romani penetravere             pro his ordo et militaris disciplina et       genus armorum erat, aptum tegendis corporibus; pro hoste loca et catapultae       ballistaeque in omnibus prope rupibus quasi in muro dispositae   multis hinc atque illinc vulneribus acceptis, cum       etiam, ut in proelio iusto, aliquot cecidissent, nox pugnae finem fecit